|  |  |
| --- | --- |
|  | 30. januar 2014Pressemeddelelse |
|   | Forskning og FormidlingFormidling41 20 60 19Nynne.Bojsen.Faartoft@natmus.dk |

**Varm op til Valentinsdag**

Træt af Tinder? Få inspiration til at gøre kur med stil, når Nationalmuseet holder Dating NatNight fredag den 6. februar kl. 16.00-22.00. Gratis adgang.

Vil du gerne lære at kurtisere med stil og elegance? Få gode ideer til at forkæle din date til Valentinsdag? Eller trænger du til at få varmet op under den hjemlige romance? Så kom på Nationalmuseet fredag den 6. februar, hvor museet holder ”Dating NatNight” med masser af arrangementer, der giver dig historiens bedste kærlighedsråd og klæder dig på (eller skulle man sige af) til kærlighed…

Du kan for eksempel lære at lave de perfekte chokoladehjerter og høre om blomsternes symbolske sprog. Du kan også tage på museets populære sexrundvisninger, som fortæller om sex og kærlighed gennem 350 år, eller snuppe den gratis gå-selv-guide, Hjerteguiden, og gå på kærlighedstur gennem museets samlinger. Du kan også se den alternative kærlighedsfilm ”Weekend” fra 1962, som bliver introduceret af Katrine Hornstrup Yde, filmanmelder og kulturskribent på Politiken.

Er du mere til kærlighedssange, og kunne du måske tænke dig at skrive din egen, kan du tage på rundvisning med Poul Grinder-Hansen, som fortæller om middelalderens ”singer-songwriters”, nemlig troubadourerne. Kniber det med potensen, er der også råd for det: Charlotte S.H. Jensen fortæller om ”folketroens viagra” og de mange råd og midler, man kunne ty til, hvis gnisten manglede i alkoven.

Og så slår herrerne i den populære trio Dronernes Klub - en slags foredragenes svar på Ørkenens Sønner - dørene op for endnu en omgang foredrag og portvin. Christian Sune Pedersen giver et kursus i kunsten at forføre på skrift. Mikkel Venborg fortæller om drenge og pigers jagt på hinanden i bondesamfundet., mens Jesper Kurt Nielsen beretter om gorillaens erotiske fascinationskraft, der den dag i dag får kvinder til at sende hede kærlighedserklæringer til Samson i Givskud Zoo.

Efter den omgang trænger du måske til at hoppe i baren, før du smutter videre i byen - eller hjem under dynerne…

**Se hele programmet for Dating NatNight og oplysninger om tid og sted på Nationalmuseets hjemmeside:** [**http://natmus.dk/museerne/nationalmuseet/aktiviteter/natnight/**](http://natmus.dk/museerne/nationalmuseet/aktiviteter/natnight/)

**OBS: Den gratis gå-selv-guide, Hjerteguiden, kan fås på Nationalmuseet hele februar måned.**
**For yderligere oplysninger kontakt:**Gitte Engholm, museumsinspektør, Nationalmuseet.
Tlf.: 41 20 60 50. E-mail: gitte.engholm@natmus.dk

Nynne Bojsen Faartoft, kommunikationsmedarbejder, Nationalmuseet.
Tlf.: 41 20 60 19. E-mail: nynne.bojsen.faartoft@natmus.dk